dh-unibe/image-text_koenigsfelden-charters-post-1500 huggingface dataset:
1er octobre 1378
Wir der schultheisz und der rat zuͦ Sultz tuͦnd kunt allen den die disen brief sehent odˀ hoͤrent lesen ✳ daz vor uns zuͦ Sultz in offenem gericht Jeklin zuͦ dem Burnen und Guͦte sin eliche hussfroͦwe burgˀ zuͦ
Sultz verjehent irs muͦtwillen gesunt von gotz gnaden liebes und sinnen ✳ daz sù durch iren nutz und notdurft willen vˀkoͧft hant und ze koͧffende gegeben hant fùr sich und alle ire erben eins rechten redelichen ewigen koͧffes ✳ dem frōmen bescheidenen jūghˀre Herman Waldener ✳ ein hus ✳ hof schûren und garten mit allem umbegriff und zuͦ gehoͤrden alz es gelegen ist in der stat zuͦ Sultz bi der
ringmuren nebent Hennin Buͦlen gesessze ✳ und nebent Meisterlin dem man sprichet der Kùnigin Hof von Ungern ✳ do gehoͤrt
zinspfeninge Baseler mùntz ✳ und zwene kappen geltz ✳ den klosterfroͦwen zuͦ Kùnigesfelt ✳ umb achtzig pfunt pfennīge Baseler mùntz gengˀ und gebˀ der die vorgenaten vˀkoͧffer vˀjahent in barem
gelte gar und gantz bezalt und gewert sin von dem egenāten jūghˀre Hˀman Waldern un̄ sù in iren redelichen nutz und frōmen bewendet und bekert ✳ die vorgenāten verkoͧfer gabent och daz obgenāte
gesesse mit sinen zuͦ gehoͤrden uf mit gesamter hant ✳ un̄ mit mūde urbˀlich und lideklich und swuͦrent zuͦ den heilgen mit ufgehabten henden ✳ daz sù keinen zins me von dem obgenāten gesesse wisten gehoͤrende ✳ den alz vor geschriben und mit worten bescheiden stot. und vˀtigotten den vorgenāten jūghˀre Herman Waldenˀ dez vorgeschribenen gesesses mit Jeklin von Bollewilr der do ze mol der vorgenāte
klostˀfroͧwen von Kûnigesfelt wissenthaftˀ schaffenˀ waz mit aller der gewarsammi un̄ sicherheit ✳ so von rechte un̄ von gewonheit dar zuͦ gehòrte ✳ und alz do ze mol in gerichte oͤffenlich bi dem eide ona widˀrede erkant und erteilt wart ✳ daz es gantze kraft und hantfestin han mag nù und har noch ✳ och vˀtzigent sich die vorgenāten vˀkoͧffer fùr sich un̄ alle ire erben ✳ dem egenāten jūghˀre Herman Waldener und allen sinen nochkomen aller gewer ✳ rechtes un̄ gewaltes so sù an dem obgenāten gesesse je gehetten oder gehaben moͤchten ✳ und sastend in mit hant und mit munde in nùtzlich gewalt ✳ und
gewer dez obgenanten gesesses ✳ er ✳ und sine nochkomen zu$ͦ habende ✳ zuͦ besetzende un̄ zuͦ entsetzende ✳ ze nùtzende und ze niessende alz andˀ ire guͦtˀ ✳ und gelobten och fùr sich und alle ire erben disen
obgenanten koͧf feste ✳ und stete zuͦ habende und hie widˀ niemˀ ze tuͦnde noch schaffen geton. un̄ dez vorgeschribenen gesesses mit sinem umbegriffe un̄ zuͦ gehoͤrden zuͦ werende un̄ guͦt were zuͦ sinde
an allen stetten daz nicht me zinses do von gehoͤre den vor an disem briefe geschriben stat ✳ wo un̄ wenn es dem vorgenāten jūghˀre Hˀman Waldenˀ un̄ sinen nochkom̄en darft geschihet allez one
gevˀde ✳ har ùbˀ umb ein offens urkùnde un̄ stetˀ sicherheit aller dirre vorgeschribenen dinge so hant wir der schulth̄ un der rat zuͦ Sultz vorgenāt durch bette willen der obgenāten beder
teile unsˀre stette ingesigel gehenket an disen brief ✳ der geben wart zuͦ Sultz in dem jor ✳ da man zalte von gotz gebuͦrte drizehen hundert sibentzig und achte jor an dem nehesten
fritage noch sant Michels dage dez heilgen ertzengels. ✳